පාලන ප්‍රදේශ ලෙස වෙනම හැඳින්වෙන සිතියම් ද සකසා රට කොටස් දෙකක් ලෙස පාලනය කළ අන්දම කිසිවකුටත් අමතක නොමැති බව කී ඇමැතිවරයා මෙවැනි තත්ත්වයක් තිබූ උතුරු පළාතට යළි සාමය උදා කර මැතිවරණයක් පැවැත්වීමට හැකිවීම ජාති, ආගම් බේදයකින් තොරව සමස්ත රටවැසියා ලැබූ විශාල ජයග්‍රහණයක් බවද ඒ මහතා පැවැසීය.ප්‍රභාකරන් අහිමි කළ උතුරේ ඡන්ද දායකයන්ගේ ප්‍රජාතන්ත්‍රවාදී අයිතිය යළි ලබා දුන්නේ ජනාධිපති මහින්ද රාජපක්ෂ මහතා බව ශ්‍රී ලංකා නිදහස් පක්ෂයේ ජේෂ්ඨ උප සභාපති, ඇමැති නිමල් සිරිපාල ද සිල්වා මහතා මෙහිදී පැවැසීය.උතුර, මධ්‍යම හා වයඹ පළාත් සභා මැතිවරණ ව්‍යාපාරයේදී තම පක්ෂයේම හෝ විරුද්ධ පක්ෂවල අපේක්ෂකයන් සමඟ කිසිදු කලබලයක් ඇති කර නොගෙන එම පළාත් සභා ජයග්‍රහණය කිරීම රජයේ අපේක්ෂාව බව ජනාධිපති මහින්ද රාජපක්ෂ මහතා ඉතා පැහැදිලිව ප්‍රකාශ කර ඇති බව කී ඒ මහතා ශ්‍රී ලංකා නිදහස් පක්ෂය ඒ අනුව තම අපේක්ෂකයන්ගේ ක්‍රියාකලාපය සමීපව අධීක්ෂණය කරනු ඇති බවත් කීය.උතුරු පළාත් සභා තුනේ මැතිවරණය පැවැත්වෙන්නේ නිදහස් සාධාරණ අන්දමින් බවද කී ඒ මහතා එම මැතිවරණය අයථා අන්දමින් පැවැත්වීමෙන් ශ්‍රී ලංකා නිදහස් පක්ෂයට හෝ රජයට ලැබෙන කිසිදු වැසියක් නොමැති බවද අවධාරණය කළේය.ඡන්ද දායකයන් ලියාපදිංචි කිරීමේ සංශෝධන පනත පාර්ලිමේන්තුවේදී සම්මතවී ඇති බැවින් උතුරේ අවතැන්වූ ජනතාවට ද ඉදිරි පළාත් සභා මැතිවරණයේදී ඡන්දය ප්‍රකාශ කිරීමේ අවස්ථාව ලැබෙන බවත්, එම ජනතාව වෙනුවෙන් සකස් කෙරෙන විශේෂ ඡන්ද නාම ලේඛනයට නම් ඇතුළත් කිරීමෙන් එම අවස්ථාව ලබා ගත හැකි බවත් කීය.උතුරේ ජනතාගේ දේශපාලන අයිතිය ආරක්ෂා කරදීම තහවුරු කිරීමේ ක්‍රියාවලිය රජය විසින් ඉෂ්ඨ කැර ඇති බවට ජාතික හා අන්තර්ජාතික ප්‍රජාව වෙත මෙමඟින් රජය විශේෂ පණිවුඩයක් ලබා දී ඇති බවද සඳහන් කළේය.ශ්‍රී ලංකා නිදහස් පක්ෂයේ ජ්‍යෙෂ්ඨ උප සභාපති ඇමැති අනුර ප්‍රියදර්ශන යාපා සහ එම පක්ෂයේ භාණ්ඩාගාරික ඇමැති ඩලස් අලහප්පෙරුම මහත්වරුද මේ අවස්ථාවට සහභාගී වූහ..